Nariadenie Rady (ES) č. 788/96
z 22. apríla 1996
o predkladaní štatistík o produkcii chovu rýb členskými štátmi
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 43,
so zreteľom na návrh Komisie,
so zreteľom na stanovisko Európskeho parlamentu [1],
keďže chov rýb je rýchlo sa rozvíjajúce odvetvie rybného hospodárstva s potenciálom doplniť obmedzené zásobovanie z tradičného rybolovu;
keďže produkciu chovu rýb je potrebné monitorovať a v prípade potreby kontrolovať s cieľom zabezpečiť vyhovujúce marketingové podmienky;
keďže vplyv chovu rýb na regionálny rozvoj a na životné prostredie má za následok narastajúci dopyt po štatistikách pre monitorovanie rozvoja tohto odvetvia;
keďže implementácia štrukturálnej politiky spoločenstva pre rybolov si taktiež vyžaduje štatistiky o produkcii v odvetví chovu rýb;
keďže ciele navrhovanej činnosti je možné dosiahnuť len na základe právneho aktu spoločenstva, ktorý dovolí Komisii koordinovať potrebnú harmonizáciu štatistických informácií na úrovni spoločenstva, zatiaľ čo zisťovanie štatistík o produkcii chovu rýb a potrebná infraštruktúra na zvýšenie a monitorovanie spoľahlivosti týchto štatistík je predovšetkým zodpovednosťou členských štátov;
keďže konkrétna metóda vypracovávania príslušných štatistík spoločenstva o produkcii chovu rýb vyvinutá za využitia existujúcich národných štatistík zostavená tak, aby spĺňala vnútroštátne a medzinárodné záväzky, si vyžaduje najmä úzku spoluprácu medzi Komisiou a členskými štátmi, najmä v rámci Stáleho výboru pre poľnohospodársku štatistiku, zriadeného rozhodnutím 72/279/EHS [2],
PRIJALA TOTO NARIADENIE:
Článok 1
Všeobecné ustanovenia
Každý členský štát každoročne predkladá Komisii štatistiky o produkcii chovu rýb vo všetkých vodách daného členského štátu.
Článok 2
Predkladanie údajov
Členské štáty Komisii predkladajú údaje uvedené v článku 1 spôsobom opísaným v prílohe I do deviatich mesiacov od konca príslušného kalendárneho roka, spolu s údajmi označenými členskými štátmi ako dôverné na základe vnútroštátnych právnych predpisov alebo praxe, ktorá sa týka dôvernosti štatistických údajov, v súlade s nariadením Rady (Euratom, EHS) č. 1588/90 z 11. júna 1990 o zasielaní údajov, ktoré podliehajú dôvernosti štatistických údajov Štatistickému úradu Európskych spoločenstiev [3].
Údaje sa musia predkladať na magnetickom médiu alebo iným spôsobom, ako je opísané v prílohe I, po dohodnutí formátu takéhoto predkladania medzi členským štátom a Komisiou (Eurostat).
Za podmienky uskutočnenia opatrení, ktoré sú potrebné na zabezpečenie dôvernosti štatistických údajov, Komisia (Eurostat) sprístupní členským štátom údaje predložené na základe tohto nariadenia.
Článok 3
Definície
Definície, ktoré sa majú používať pri predkladaní údajov, sú uvedené v prílohe II. Ak národné praktiky alebo administratívne postupy nepovoľujú presné uplatnenie týchto definícii, príslušný členský štát musí informovať Komisiu (Eurostat) o definíciách, ktoré používa.
Článok 4
Zhromažďovanie údajov
Členský štát môže použiť výberové štatistické prieskumy alebo ostatné príslušné zdroje na produkovanie údajov o hlavných komponentoch chovu rýb; zvyšné komponenty môžu byť odhadnuté.
Členský štát, ktorého celková ročná produkcia je nižšia ako 1000 ton, môže predložiť odhady za celú produkciu.
Členský štát individuálne určí druhy uvedené v prílohe III. Produkcia druhov, ktorá jednotlivo neprevyšuje 1000 ton a nepredstavuje viac ako 10 % hmotnosti celkovej produkcie, môže byť odhadnutá a súhrnná.
Článok 5
Prechodné obdobie a výnimky
1. Ak členský štát nie je schopný splniť požiadavky tohto nariadenia, Komisia môže stanoviť prechodné obdobie maximálne až do troch rokov odo dňa nadobudnutia účinnosti tohto nariadenia, počas ktorého má byť dokončená úplná implementácia nariadenia.
Počas tohto prechodného obdobia môžu byť členskému štátu udelené dočasné výnimky, ktoré ho oslobodzujú od uplatňovania tohto nariadenia. Komisia o podrobnostiach takýchto výnimiek informuje všetky členské štáty.
2. V prípadoch, keď by zahrnutie určitého odvetvia chovu rýb spôsobilo problémy národným orgánom, ktoré by nezodpovedali významu tohto odvetvia v príslušnom členskom štáte, môže sa mu udeliť výnimka v súlade s postupom ustanoveným v článku 7, ktorá povoľuje, aby členský štát vynechal údaje za toto odvetvie v predkladaných národných údajoch.
3. Výnimky udelené na základe odseku 2 sa môžu udeliť maximálne na tri roky; môžu však byť predĺžené o ďalšie tri roky. Pri predkladaní žiadosti o predĺženie musí členský štát predložiť Komisii výsledky výberového štatistického prieskumu, ktoré poukazujú na problémy vznikajúce pri uplatňovaní tohto nariadenia. Žiadosť potom podlieha postupu ustanovenému v článku 7.
Článok 6
Výbor
Dojednania o implementácii tohto nariadenia, vrátane zmien a doplnkov formátu prenosu údajov v prílohe I, definícii v prílohe II a zoznamu druhov v prílohe III, budú ustanovené Komisiou po konzultácií so Stálym výborom pre poľnohospodársku štatistiku v súlade s postupom špecifikovaným v článku 7.
Článok 7
Postup
1. V prípadoch, kedy sa má dodržať postup ustanovený v tomto článku, predseda postúpi záležitosť Stálemu výboru pre poľnohospodársku štatistiku, ďalej len "výbor", buď z vlastnej iniciatívy, alebo na žiadosť zástupcu členského štátu.
2. Zástupca Komisie predloží výboru návrh opatrení, ktoré majú byť uskutočnené. Výbor predloží svoje stanovisko k návrhu v lehote, ktorú môže stanoviť predseda podľa naliehavosti záležitosti. Stanovisko sa má prijať väčšinou ustanovenou v článku 148 (2) zmluvy v prípade rozhodnutí, u ktorých sa vyžaduje, aby boli prijaté Radou na základe návrhu Komisie. Hlasy zástupcov členských štátov sa vo výbore počítajú spôsobom ustanoveným v uvedenom článku. Predseda nehlasuje.
3. Komisia prijme opatrenia, ktoré sa uplatnia okamžite. Ak však tieto opatrenia nie sú v súlade so stanoviskom výboru, Komisia ich okamžite oznámi Rade. V takom prípade:
- Komisia odloží uplatňovanie opatrení, o ktorých rozhodla, o dvojmesačné obdobie odo dňa oznámenia,
- Rada môže rozhodnutím kvalifikovanej väčšiny v lehote uvedenej v prvej odrážke prijať odlišné rozhodnutie.
Článok 8
Záverečné ustanovenia
Toto nariadenie nadobúda účinnosť v deň, ktorý nasleduje po dni jeho uverejnenia v Úradnom vestníku Európskych spoločenstiev.
Bude sa uplatňovať odo dňa 1. januára 1996.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 22. apríla 1996